FI Euroopan unionin virallinen lehti L 321/1

EUROOPAN PARLAMENTIN JA NEUVOSTON ASETUS (EY) N:o 1165/2008,

annettu 19 päivänä marraskuuta 2008,

kotieläin- ja lihatilastoista sekä neuvoston direktiivien 93/23/ETY, 93/24/ETY ja 93/25/ETY kumoamisesta

(ETA:n kannalta merkityksellinen teksti)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 285 artiklan 1 kohdan,

ottavat huomioon komission ehdotuksen,

noudattavat perustamissopimuksen 251 artiklassa määrättyä menettelyä (1),

sekä katsovat seuraavaa:

(1) Sikatuotantoa koskevien tilastotietojen keruusta 1 päivänä kesäkuuta 1993 annettua neuvoston direktiiviä 93/23/ETY (2), nautaeläintuotantoa koskevien tilastotietojen keruusta 1 päivänä kesäkuuta 1993 annettua neuvoston direktiiviä 93/24/ETY (3) ja lammas- ja vuohituotantoa koskevien tilastotietojen keruusta 1 päivänä kesäkuuta 1993 annettua neuvoston direktiiviä 93/25/ETY (4) on muutettu useaan kertaan. Koska kyseisiä säädöksiä on tarpeen edelleen muuttaa ja yksinkertaistaa, ne olisi selkeyden vuoksi korvattava yhdellä säädöksellä.

(2) Yhteisen maatalouspolitiikan asianmukaisen hallinnoinnin varmistamiseksi erityisesti naudan-, vasikan-, sian-, lampaan-, vuohen- ja siipikarjanlihan markkinoiden osalta komissio edellyttää säännöllisesti toimitettavia tietoja kotieläimiä ja lihantuotantoa koskevista kehityssuuntauksista.

(3) Maatilojen rakennetta koskevien yhteisön tilastotietojen keruun järjestämisestä 29 päivänä helmikuuta 1988 annetussa neuvoston asetuksessa (ETY) N:o 571/88 (5) säädetään ohjelmasta maatilojen rakennetta koskevien yhteisön tilastotietojen keruuta varten vuoteen 2007 asti.

(4) Yhteisestä tilastollisten alueyksiköiden nimikkeistöstä (NUTS) 26 päivänä toukokuuta 2003 annetun Euroopan parlamentin ja neuvoston asetuksen (EY) N:o 1059/2003 (6) mukaisesti kaikissa jäsenvaltioiden komissiolle toimittamissa tilastoissa, jotka on jaoteltu alueellisten yksiköiden mukaan, on tarkoitus käyttää NUTS-luokitusta. Sen vuoksi alueellisten tilastojen vertailukelpoisuuden varmistamiseksi alueelliset yksiköt olisi määriteltävä noudattaen NUTS-luokitusta.

(5) Jäsenvaltioihin kohdistuvan rasitteen rajaamiseksi alueellisia tietoja koskevat vaatimukset eivät saisi ylittää aiemmassa lainsäädännössä asetettuja vaatimuksia (jollei uusia alueellisia määriä ole tällä välin ilmennyt), ja alueellisten tietojen tulisi olla vapaaehtoisia, kun alueellisten kotieläinten määrät eivät ylitä tiettyjä raja-arvoja.

(6) Jotta helpotetaan tämän asetuksen täytäntöönpanoa, tarvitaan jäsenvaltioiden ja komission välistä tiivistä yhteistyötä, joka voidaan toteuttaa erityisesti neuvoston asetuksella 72/279/ETY (7) perustetun pysyvän maataloustilastokomitean avustuksella.

(7) Sujuvan neuvoston direktiivien 93/23/ETY, 93/24/ETY ja 93/25/ETY mukaisesta järjestelmästä uuteen siirtymisen varmistamiseksi tässä asetuksessa olisi sallittava poikkeuksen myöntäminen enintään yhden vuoden ja lampaiden ja vuohien osalta enintään kahden vuoden ajaksi jäsenvaltioille, joissa tämän asetuksen soveltaminen niiden kansallisiin tilastojärjestelmiin edellyttäisi suuria mukautuksia ja aiheuttaisi todennäköisesti merkittäviä käytännön ongelmia.

(8) Tässä asetuksessa säädetyt toimenpiteet tilastojen tuottamiseksi ovat yhteisön toiminnan kannalta tarpeellisia. Jäsenvaltiot eivät voi riittävällä tavalla saavuttaa tämän asetuksen tavoitetta eli yhteisten puitteiden luomista yhteisön kotieläin- ja lihatilastojen järjestelmällistä tuottamista varten jäsenvaltioissa, vaan se voidaan saavuttaa paremmin yhteisön tasolla, joten yhteisö voi toteuttaa toimenpiteitä perustamissopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä asetuksessa ei ylitetä sitä, mikä on tämän tavoitteen saavuttamiseksi tarpeen.

(9) Yhteisön tilastoista 17 päivänä helmikuuta 1997 annettu neuvoston asetus (EY) N:o 322/97 (8) tarjoaa viitekehyksen tämän asetuksen säännöksille, ja sen mukaisesti on tarpeen, että tilastotietojen keruu tapahtuu puolueettomuuden — joka tarkoittaa erityisesti objektiivisuutta ja tieteellistä riippumattomuutta — sekä avoimuuden, luotettavuuden, kustannustehokkuuden ja tilastosalaisuuden periaatteiden mukaisesti.

(10) Tämän asetuksen täytäntöönpanemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY (9) mukaisesti.

(11) Komissiolle olisi erityisesti siirrettävä toimivalta muuttaa liitteitä I, II, IV ja V. Koska nämä toimenpiteet ovat laajakantoisia ja niiden tarkoituksena on muuttaa tämän asetuksen muita kuin keskeisiä osia, myös täydentämällä sitä uusilla muilla kuin keskeisillä osilla, ne on hyväksyttävä päätöksen 1999/468/EY 5 a artiklassa säädettyä valvonnan käsittävää sääntelymenettelyä noudattaen.

(12) Direktiivit 93/23/ETY, 93/24/ETY ja 93/25/ETY olisi sen vuoksi kumottava.

(13) Pysyvää maataloustilastokomiteaa on kuultu,

OVAT ANTANEET TÄMÄN ASETUKSEN:

1 artikla

Aihe

Tämän asetuksen tarkoituksena on luoda yhteiset oikeudelliset puitteet yhteisön kotieläin- ja lihantuotantotilastojen ja erityisesti seuraavien tilastotietojen järjestelmälliselle tuottamiselle jäsenvaltioissa:

a) kotieläintilastot nautaeläinten, sikojen, lampaiden ja vuohien osalta;

b) teurastustilastot nautaeläinten, sikojen, lampaiden, vuohien ja siipikarjan osalta; ja

c) tuotantoennusteet naudan-, vasikan-, sian-, lampaan- ja vuohenlihan osalta.

2 artikla

Määritelmät

Tässä asetuksessa sovelletaan seuraavia määritelmiä:

1) ’Maatilalla’ tarkoitetaan maatilojen rakennetutkimuksista ja maatalouden tuotantomenetelmiä koskevasta tutkimuksesta 19 päivänä marraskuuta 2008 annetun Euroopan parlamentin ja neuvoston asetuksen (EY) N:o 1166/2008 (10) 2 artiklan a kohdan määritelmän mukaista maatilaa.

2) ’Otantatutkimuksella’ tarkoitetaan asetuksen (EY) N:o 1166/2008 2 artiklan c kohdan määritelmän mukaista otantatutkimusta.

3) ’Nautaeläimellä’ tarkoitetaan lajeihin Bos taurus ja Bubalus bubalis kuuluvia kotieläimiä, mukaan lukien risteytykset, kuten Beefalo.

4) ’Sialla’ tarkoitetaan lajiin Sus scrofa domestica kuuluvia kotieläimiä.

5) ’Lampaalla’ tarkoitetaan lajiin Ovis aries kuuluvia kotieläimiä.

6) ’Vuohella’ tarkoitetaan alalajiin Capra aegagrus hircus kuuluvia kotieläimiä.

7) ’Siipikarjalla’ tarkoitetaan lajeihin Gallus gallus (kananpojat), Meleagris spp. (kalkkunat), Anas spp. ja Cairina moschata (ankat) ja Anser anser dom. (hanhet) kuuluvia kotieläiminä pidettäviä lintuja. Siipikarjaan sisältyvät lajeihin Coturnix spp. (viiriäiset), Phasianus spp. (fasaanit), Numida meleagris dom. (helmikanat), Columbinae spp. (kyyhkyset), ja Struthio camelus (strutsit) kuuluvat kotieläiminä pidettävät linnut. Siipikarjaan ei kuitenkaan lueta lihantuotannon sijaan metsästystarkoituksiin suljetuissa tiloissa kasvatettuja lintuja.

8) ’Teurastamolla’ tarkoitetaan virallisesti rekisteröityä ja hyväksyttyä laitosta, jossa teurastetaan ja käsitellään eläimiä, joiden liha on tarkoitettu ihmisravinnoksi.

Muut tässä asetuksessa sovellettavat määritelmät vahvistetaan liitteessä I.

I JAKSO

KOTIELÄINTILASTOT

3 artikla

Kattavuus

1. Jokaisen jäsenvaltion on laadittava tilastot alueellaan olevilla tiloilla pidettyjen nautaeläinten, sikojen, lampaiden ja vuohien lukumääristä.

2. Otantatutkimuksia suorittavien jäsenvaltioiden on katettava riittävä määrä tiloja siten, että tutkimus kattaa vähintään 95 prosenttia koko populaatiosta, kuten maatilojen rakennetta koskevan viimeisimmän tutkimuksen yhteydessä on määritetty.

4 artikla

Tietojen toimitusväli ja viiteajanjakso

1. Nautaeläimiä koskevat kotieläintilastot on laadittava kaksi kertaa vuodessa, ja viiteajankohtana käytetään tiettyä päivää touko- tai kesäkuussa ja tiettyä päivää marras- tai joulukuussa. Jäsenvaltiot, joissa nautoja on alle 1,5 miljoonaa, voivat laatia nämä tilastot vain kerran vuodessa, jolloin viiteajankohtana käytetään tiettyä päivää marras- tai joulukuussa.

2. Sikoja koskevat kotieläintilastot on laadittava kaksi kertaa vuodessa, ja viiteajankohtana käytetään tiettyä päivää touko- tai kesäkuussa ja tiettyä päivää marras- tai joulukuussa. Jäsenvaltiot, joissa sikoja on alle 3 miljoonaa, voivat laatia nämä tilastot vain kerran vuodessa, jolloin viiteajankohtana käytetään tiettyä päivää marras- tai joulukuussa.

3. Jäsenvaltioissa, joissa lampaita on vähintään 500 000, on laadittava kerran vuodessa lampaita koskevat kotieläintilastot, ja viiteajankohtana käytetään tiettyä päivää marras- tai joulukuussa.

4. Jäsenvaltioissa, joissa vuohia on vähintään 500 000, on laadittava kerran vuodessa vuohia koskevat kotieläintilastot, ja viiteajankohtana käytetään tiettyä päivää marras- tai joulukuussa.

5 artikla

Luokat

Kotieläintilastot on laadittava liitteessä II vahvistetuille luokille.

6 artikla

Tarkkuus

1. Otantatutkimuksia tekevien jäsenvaltioiden on ryhdyttävä kaikkiin tarvittaviin toimenpiteisiin sen varmistamiseksi, että jäsenvaltioiden tutkimusten ekstrapoloidut tulokset ovat liitteessä III vahvistettujen tarkkuusvaatimusten mukaiset.

2. Jäsenvaltion, joka päättää käyttää hallinnollista lähdettä, on ilmoitettava siitä komissiolle etukäteen ja annettava tiedot käytettävästä menettelystä ja kyseisestä hallinnollisesta lähteestä saatavien tietojen laadusta.

3. Jäsenvaltion, joka päättää käyttää muita lähteitä kuin tutkimuksia, on varmistettava, että näiden tietojen laatu on vähintään yhtä hyvä kuin tilastollisista tutkimuksista saatujen tietojen.

7 artikla

Tietojen toimittamista koskevat määräajat

1. Jäsenvaltioiden on toimitettava alustavat kotieläintilastot komissiolle ennen

a) saman vuoden 15 päivää syyskuuta touko- tai kesäkuun tilastojen osalta

b) seuraavan vuoden 15 päivää helmikuuta marras- tai joulukuun tilastojen osalta.

2. Jäsenvaltioiden on toimitettava lopulliset kotieläintilastot komissiolle ennen

a) saman vuoden 15 päivää lokakuuta touko- tai kesäkuun tilastojen osalta

b) seuraavan vuoden 15 päivää toukokuuta marras- tai joulukuun tilastojen osalta.

8 artikla

Aluetilastot

Marras- tai joulukuun tilastotiedot on jaoteltava asetuksessa (EY) N:o 1059/2003 määriteltyjen NUTS-tason 1 ja NUTS-tason 2 alueellisten yksiköiden mukaan. Saksan ja Yhdistyneen kuningaskunnan osalta kyseiset tilastot voidaan poikkeuksellisesti toimittaa vain NUTS-tason 1 alueellisten yksiköiden mukaan jaoteltuina. Ne ovat vapaaehtoisia sellaisten alueellisten yksiköiden osalta, joissa on vähemmän kuin 75 000 nautaeläintä, 150 000 sikaa, 100 000 lammasta ja 25 000 vuohta, jos näiden alueellisten yksiköiden osuus yhteensä on enintään 5 prosenttia asianomaisten eläinten kansallisesta populaatiosta.

II JAKSO

TEURASTUSTILASTOT

9 artikla

Kattavuus

Jokaisen jäsenvaltion on laadittava tilastot alueensa teurastamoissa teurastettujen sellaisten nautaeläinten, sikojen, lampaiden, vuohien ja siipikarjan lukumääristä ja teuraspainoista, joiden liha on tarkoitettu ihmisravinnoksi. Jokaisen jäsenvaltion on lisäksi toimitettava arviot siitä, missä määrin teurastuksia tehdään sen alueella teurastamoiden ulkopuolella, jotta tilastoissa otetaan huomioon kaikki kyseisen jäsenvaltion alueella teurastetut nautaeläimet, siat, lampaat ja vuohet.

10 artikla

Tietojen toimitusväli ja viiteajanjakso

1. Jokaisen jäsenvaltion on laadittava teurastamojen teurastuksia koskevat tilastot kuukausittain. Viiteajanjaksona on kalenterikuukausi.

2. Jokaisen jäsenvaltion on laadittava teurastamojen ulkopuolisia teurastuksia koskevat tilastot vuosittain. Viiteajanjaksona on kalenterivuosi.

11 artikla

Luokat

Teurastuksia koskevat tilastot on laadittava liitteessä IV vahvistetuille luokille.

12 artikla

Tietojen toimittamista koskevat määräajat

Jäsenvaltioiden on toimitettava komissiolle tilastot:

a) teurastamojen teurastuksista 60 päivän kuluessa viiteajanjakson päättymisestä

b) teurastamojen ulkopuolisista teurastuksista ennen seuraavan vuoden 30 päivää kesäkuuta.

III JAKSO

LIHANTUOTANTOENNUSTEET

13 artikla

Kattavuus

Jäsenvaltioiden on käytettävä I ja II jaksossa mainittuja tilastoja ja muita saatavilla olevia tietoja laatiessaan ennusteita nautaeläinten, sikojen, lampaiden ja vuohien tarjonnasta. Tarjonta on ilmaistava alkuperältään kotimaisena bruttotuotoksena, jossa ovat mukana kaikki teurastetut nautaeläimet, siat, lampaat ja vuohet sekä näiden elävien eläinten yhteisön sisäisen kaupan tase ja ulkomaankaupan tase.

14 artikla

Tietojen toimitusväli ja viiteajanjakso

1. Kunkin jäsenvaltion on laadittava nautaeläimiä koskevat ennusteet kaksi kertaa vuodessa. Jäsenvaltiot, joissa nautoja on alle 1,5 miljoonaa, voivat laatia nämä ennusteet vain kerran vuodessa.

2. Jokaisen jäsenvaltion on laadittava sikoja koskevat ennusteet kaksi kertaa vuodessa. Jäsenvaltiot, joissa sikoja on alle 3 miljoonaa, voivat laatia nämä ennusteet vain kerran vuodessa.

3. Jäsenvaltioiden, joissa lampaita on vähintään 500 000, on laadittava lampaita koskevat ennusteet kerran vuodessa.

4. Jäsenvaltioiden, joissa vuohia on vähintään 500 000, on laadittava vuohia koskevat ennusteet kerran vuodessa.

5. Ennusteiden on katettava:

a) kolme vuosipuoliskoa nautaeläinten osalta ja neljä vuosineljännestä sikojen osalta, kun kyse on sellaisista jäsenvaltioista, jotka laativat ennusteet kaksi kertaa vuodessa;

b) neljä vuosipuoliskoa nautaeläinten osalta ja kuusi vuosineljännestä sikojen osalta, kun kyse on sellaisista jäsenvaltioista, jotka laativat ennusteet kerran vuodessa;

c) kaksi vuosipuoliskoa lampaiden ja vuohien osalta.

15 artikla

Luokat

Ennusteet on laadittava liitteessä V mainituille luokille.

16 artikla

Tietojen toimittamista koskevat määräajat

Jäsenvaltioiden on toimitettava komissiolle lihantuotantoennusteet:

a) ennen 15 päivää helmikuuta, kun on kyse nautaeläimiä koskevista ennusteista jotka ulottuvat kuluvan vuoden alkupuoliskon alusta seuraavan vuoden alkupuoliskon loppuun, ja ennen 15 päivää syyskuuta, kun on kyse ennusteista, jotka ulottuvat kuluvan vuoden loppupuoliskon alusta seuraavan vuoden loppupuoliskon loppuun sellaisten jäsenvaltioiden osalta, jotka laativat ennusteet kaksi kertaa vuodessa;

b) ennen 15 päivää helmikuuta, kun on kyse nautaeläimiä koskevista ennusteista jotka ulottuvat kuluvan vuoden alkupuoliskon alusta seuraavan vuoden loppupuoliskon loppuun sellaisten jäsenvaltioiden osalta, jotka laativat ennusteet kerran vuodessa;

c) ennen 15 päivää helmikuuta, kun on kyse sikoja koskevista ennusteista, jotka ulottuvat kuluvan vuoden ensimmäisen neljänneksen alusta sen neljännen neljänneksen loppuun, ja ennen 15 päivää syyskuuta, kun on kyse ennusteista, jotka ulottuvat kuluvan vuoden kolmannen neljänneksen alusta seuraavan vuoden toisen neljänneksen loppuun sellaisten jäsenvaltioiden osalta, jotka laativat ennusteet kaksi kertaa vuodessa;

d) ennen 15 päivää helmikuuta, kun on kyse sikoja koskevista ennusteista, jotka ulottuvat kuluvan vuoden ensimmäisen neljänneksen alusta seuraavan vuoden toisen neljänneksen loppuun sellaisten jäsenvaltioiden osalta, jotka laativat ennusteet kerran vuodessa;

e) ennen 15 päivää helmikuuta, kun on kyse lampaita ja vuohia koskevista ennusteista, jotka ulottuvat kuluvan vuoden alkupuoliskon alusta sen loppupuoliskon loppuun.

IV JAKSO

YLEISET SÄÄNNÖKSET

17 artikla

Laadunarviointi ja laatuselvitykset

1. Toimitettavien tietojen laadun arvioinnissa käytetään tämän asetuksen soveltamiseksi seuraavia määritteitä:

a) ’relevanssi’ viittaa siihen, missä määrin tilastot vastaavat käyttäjien nykyisiä ja tulevia tarpeita;

b) ’tarkkuus’ viittaa siihen, miten lähellä estimaatit ovat tuntemattomia todellisia arvoja;

c) ’ajantasaisuus’ viittaa tiedon saatavuuden ja sen kuvaaman tapahtuman väliseen viiveeseen;

d) ’oikea-aikaisuus’ viittaa tietojen toimitusajankohdan ja toimituksen tavoiteajankohdan väliseen viipeeseen;

e) ’saatavuus’ ja ’selkeys’ viittaavat olosuhteisiin ja järjestelyihin, joiden puitteissa käyttäjät voivat saada, käyttää ja tulkita tietoja;

f) ’vertailukelpoisuus’ viittaa siihen, millaisia vaikutuksia käytettyjen tilastokäsitteiden ja mittausvälineiden tai -menetelmien erot aiheuttavat, kun tilastoille tehdään maantieteellisiä alueita tai eri aloja koskevia tai aikaan liittyviä vertailuja;

g) ’yhtenäisyys’ viittaa siihen, että tietoja voidaan luotettavasti yhdistellä eri tavoin ja eri käyttötarkoituksia varten.

2. Jäsenvaltioiden on toimitettava komissiolle (Eurostat) joka kolmas vuosi ja ensimmäisen kerran 1 päivään heinäkuuta 2011 mennessä selvitys toimitettujen tietojen laadusta.

3. Laatuselvityksessä eritellään

a) tämän asetuksen mukaisten tutkimusten järjestäminen ja käytettävät menetelmät;

b) tässä asetuksessa tarkoitettujen otantatutkimusten osalta saavutetut tarkkuustasot;

c) muiden kuin tutkimuksista peräisin olevien käytettyjen lähteiden laatu;

d) tässä asetuksessa tarkoitettujen ennusteiden laatu.

4. Jäsenvaltioiden on ilmoitettava komissiolle menetelmä- ja muista muutoksista, jotka vaikuttavat huomattavasti tilastoihin. Ilmoitus on tehtävä kolmen kuukauden kuluessa muutoksen voimaantulosta.

5. Periaate, jonka mukaan lisäkustannusten ja -rasituksen on pysyttävä kohtuullisina, on tällöin otettava huomioon.

18 artikla

Täytäntöönpanotoimenpiteet

1. Toimenpiteet, joiden tarkoituksena on muuttaa tämän asetuksen muita kuin keskeisiä osia myös täydentämällä sitä ja jotka koskevat liitteiden I, II, IV ja V muuttamista, hyväksytään 19 artiklan 2 kohdassa tarkoitettua valvonnan käsittävää sääntelymenettelyä noudattaen.

2. Periaate, jonka mukaan muutosten tuomien etujen on oltava niiden kustannuksia suuremmat, sekä periaate, jonka mukaan lisäkustannusten ja -rasituksen on pysyttävä kohtuullisina, on tällöin otettava huomioon.

19 artikla

Komiteamenettely

1. Komissiota avustaa pysyvä maataloustilastokomitea.

2. Jos tähän kohtaan viitataan, sovelletaan päätöksen 1999/468/EY 5 a artiklan 1–4 kohtaa ja 7 artiklaa ottaen huomioon mainitun päätöksen 8 artiklan säännökset.

20 artikla

Poikkeus

1. Komissio voi myöntää niille jäsenvaltioille, joissa tämän asetuksen soveltaminen niiden kansallisiin tilastojärjestelmiin edellyttää suuria mukautuksia ja aiheuttaa todennäköisesti merkittäviä käytännön ongelmia, tämän asetuksen soveltamista koskevan poikkeuksen 1 päivään tammikuuta 2010 saakka ja lampaita ja vuohia koskevien tilastojen osalta 1 päivään tammikuuta 2011 saakka.

2. Asianomaisten jäsenvaltioiden on ilmoitettava tästä komissiolle viimeistään 21 päivänä maaliskuuta 2009.

21 artikla

Kumoaminen

1. Kumotaan direktiivit 93/23/ETY, 93/24/ETY ja 93/25/ETY, sanotun kuitenkaan rajoittamatta tämän artiklan 3 kohdan soveltamista.

2. Viittauksia kumottuihin direktiiveihin pidetään viittauksina tähän asetukseen.

3. Poiketen siitä, mitä 22 artiklan toisessa kohdassa säädetään, jäsenvaltion, jolle on myönnetty poikkeus 20 artiklan mukaisesti, on jatkettava direktiivien 93/23/ETY, 93/24/ETY ja 93/25/ETY säännösten soveltamista myönnetyn poikkeuskauden ajan.

22 artikla

Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 1 päivästä tammikuuta 2009.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Strasbourgissa 19 päivänä marraskuuta 2008. Euroopan parlamentin puolesta Neuvoston puolesta H.-G. PÖTTERING Puhemies Puheenjohtaja J.-P. JOUYET

(1) Euroopan parlamentin lausunto, annettu 20. toukokuuta 2008 (ei vielä julkaistu virallisessa lehdessä), ja neuvoston päätös, tehty 27. lokakuuta 2008.

(2) EYVL L 149, 21.6.1993, s. 1.

(3) EYVL L 149, 21.6.1993, s. 5.

(4) EYVL L 149, 21.6.1993, s. 10.

(5) EYVL L 56, 2.3.1988, s. 1.

(6) EUVL L 154, 21.6.2003, s. 1.

(7) EYVL L 179, 7.8.1972, s. 1.

(8) EYVL L 52, 22.2.1997, s. 1.

(9) EYVL L 184, 17.7.1999, s. 23.

(10) Ks. tämän virallisen lehden sivu 14.

LIITE I MÄÄRITELMÄT Tässä asetuksessa sovelletaan seuraavia määritelmiä: 1. Nautaeläinten luokat Liite II Liitteet IV ja V Vasikat Enintään 8 kuukauden ikäiset nautaeläimet Mullit Yli 8 mutta enintään 12 kuukauden ikäiset nautaeläimet Teurasvasikat ja mullit Enintään 12 kuukauden ikäisinä teurastettaviksi tarkoitetut teurasvasikat ja mullit Sonnit Vasikoihin ja mulleihin kuulumattomat kuohitsemattomat urospuoliset nautaeläimet Härät Vasikoihin ja mulleihin kuulumattomat kuohitut urospuoliset nautaeläimet Hiehot Vasikoihin ja mulleihin kuulumattomat vielä poikimattomat naaraspuoliset nautaeläimet Vasikoihin ja mulleihin kuulumattomat vielä poikimattomat naaraspuoliset nautaeläimet Teurashiehot Lihantuotantoon kasvatettavat hiehot Muut hiehot Siitokseen ja lypsylehmien tai muiden lehmien korvaamiseksi kasvatettavat hiehot Lehmät Poikineet naaraspuoliset nautaeläimet (myös alle kaksivuotiaina poikineet) Poikineet naaraspuoliset nautaeläimet Lypsylehmät Ihmisravinnoksi ja/tai maitotuotteiksi jalostettavaksi tarkoitetun maidon tuotantoa varten ainoastaan tai pääasiallisesti kasvatettavat lehmät, myös teuraslehmät (riippumatta siitä, onko niitä lihotettu viimeisen lypsykerran ja teurastuksen välillä) Muut lehmät Muut kuin lypsylehmät, mahdollisesti myös työjuhdat 2. Lampaiden luokat Uuhet ja astutetut uuhikaritsat: karitsoineet sekä ensimmäistä kertaa astutetut naaraat. Lypsyuuhet: yksinomaan tai ensisijaisesti ihmisravinnoksi tarkoitetun ja/tai maitotuotteiksi jalostettavan maidon tuotantoa varten kasvatettavat uuhet. Tuotannosta poistettavat lypsyuuhet (viimeisen lypsämisen ja teurastuksen välillä lihotettavat tai lihottamattomat) luetaan mukaan. Muut uuhet: muut uuhet kuin lypsyuuhet. Karitsat: alle 12 kuukauden ikäiset uros- tai naaraspuoliset lampaat. 3. ’Ruholla’ tarkoitetaan a) nautaeläinten osalta teurastettujen eläinten kokoruhoja, joista on laskettu veri, poistettu sisälmykset ja jotka on nyljetty ja jotka ovat ilman päätä (pään on oltava katkaistu ylemmän niskanivelen etupuolelta), ilman sorkkia (sorkkien on oltava katkaistu etupolvinivelistä tai kinnernivelistä), ilman rinta- ja vatsaontelon elimiä, munuaisineen, munuaisrasvoineen ja lantion rasvakasautumineen tai ilman niitä, ja ilman sukuelimiä ja niihin kiinnittyneitä lihaksia ja ilman utareita tai utarerasvaa; b) sikojen osalta teurastetun sian kokonaista tai keskeltä jaettua ruumista, joka on pistetty ja josta on poistettu sisälmykset ja joka on ilman kieltä, karvoja, sorkkia, sukuelimiä, kylkirasvaa, munuaisia ja palleaa; c) lampaiden ja vuohien osalta teurastettujen eläinten kokoruhoja, joista on laskettu veri, poistettu sisälmykset ja jotka on nyljetty ja jotka ovat ilman päätä (oltava katkaistu ylemmän niskanivelen etupuolelta), ilman sorkkia (oltava katkaistu etupolvinivelistä tai kinnernivelistä), ilman häntää (katkaistu kuudennen ja seitsemännen häntänikaman välistä), ilman rinta- ja vatsaontelon elimiä (lukuun ottamatta munuaisia ja munuaisrasvaa) sekä ilman utareita ja sukuelimiä; munuaiset ja munuaisrasva ovat osa ruhoa; d) siipikarjan osalta kynittyä ja puhdistettua eläintä, ilman päätä ja koipia ja ilman kaulaa, sydäntä, maksaa ja kivipiiraa (ns. 65-prosenttista kanaa), tai muussa muodossa. 4. ’Teuraspainolla’ tarkoitetaan kylmien ruhojen painoa, joka saadaan sikojen osalta erityisesti vähentämällä 2 prosenttia lämpimänä viimeistään 45 minuutin kuluttua sian pistämisen jälkeen kirjatusta painosta ja karjan osalta vähentämällä 2 prosenttia lämpimänä kirjatusta painosta viimeistään 60 minuuttia sen jälkeen, kun eläimestä laskettiin veri.

LIITE II KOTIELÄINTILASTOIHIN SOVELLETTAVAT LUOKAT Nautaeläimet: — enintään vuoden ikäiset nautaeläimet: — teurasvasikat ja mullit — muut: — sonnivasikat — lehmävasikat — nautaeläimet, jotka ovat yli yksivuotiaita mutta alle kaksivuotiaita (lukuun ottamatta naaraspuolisia nautaeläimiä, jotka ovat poikineet): — sonnit — hiehot (eläimet, jotka eivät ole vielä poikineet): — teurashiehot — muut — nautaeläimet, jotka ovat vähintään kaksivuotiaita: — sonnit — naaraat: — hiehot: — teurashiehot — muut — lehmät (nautaeläimet, jotka ovat poikineet, mukaan lukien alle kaksivuotiaina poikineet): — lypsylehmät — muut — puhvelit: — naaraspuoliset siitospuhvelit — muut puhvelit Siat: — porsaat, joiden elopaino on alle 20 kg — siat, joiden elopaino on vähintään 20 kg mutta alle 50 kg — lihasiat, myös teuraskarjut ja teurasemakot, joiden elopaino on — vähintään 50 kg mutta alle 80 kg — vähintään 80 kg mutta alle 110 kg — vähintään 110 kg — siitossiat, joiden elopaino on vähintään 50 kg: — karjut — astutetut emakot, joista — ensimmäistä kertaa astutetut emakot — muut emakot, joista — nuoret vielä astuttamattomat emakot Lampaat: — uuhet ja astutetut uuhikaritsat: — lypsyuuhet ja astutetut lypsyuuhikaritsat — muut uuhet ja astutetut uuhikaritsat — muut lampaat Vuohet: — jo poikineet vuohet ja astutetut vuohet: — jo poikineet vuohet — ensimmäistä kertaa astutetut vuohet — muut vuohet.

LIITE III TARKKUUSVAATIMUKSET Kotieläintutkimusten tapauksessa kunkin jäsenvaltion tulosten otantavirheet saavat olla (68 prosentin luottamustasolla) enintään a) 1 prosentti nautaeläinten kokonaismäärästä (5 prosenttia, kun nautaeläimiä on alle 1 000 000); b) 1,5 prosenttia lehmien kokonaismäärästä (5 prosenttia, kun lehmiä on alle 500 000); c) 2 prosenttia sikojen kokonaismäärästä (5 prosenttia, kun sikoja on alle 1 000 000); d) 2 prosenttia lampaiden ja vuohien kokonaismäärästä (5 prosenttia, kun lampaita ja vuohia on alle 1 000 000)

LIITE IV TEURASTUSTILASTOIHIN SOVELLETTAVAT LUOKAT Nautaeläimet: — vasikat — mullit — hiehot — lehmät — sonnit — härät Siat: ei luokitusta Lampaat: — karitsat — muut Vuohet: ei luokitusta Siipikarja: — broilerit — kalkkunat — ankat — muut.